รัฐบาลไทย-ข่าวทำเนียบรัฐบาล-กรมทางหลวง กระทรวงคมนาคม พร้อมรับมือช่วงฤดูฝน
วันศุกร์ที่ 16 กรกฎาคม 2564
กรมทางหลวง กระทรวงคมนาคม พร้อมรับมือช่วงฤดูฝน
เพื่อให้ประชาชนได้รับความสะดวกปลอดภัยในการเดินทาง
ตามที่ นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการให้หน่วยงานในสังกัดกระทรวงคมนาคมเตรียมพร้อมมาตรการรับมืออุทกภัยและติดตามสถานการณ์อย่างใกล้ชิด โดยให้หน่วยงานในสังกัดเตรียมความพร้อมใช้การปฏิบัติตามแผนบรรเทาสาธารณภัยอย่างเคร่งครัดและมีประสิทธิภาพ รวมถึงให้รายงานการดําเนินการมายังกระทรวงคมนาคมทันทีเมื่อเกิดสถานการณ์อุทกภัยนั้น
นายสราวุธ ทรงศิวิไล อธิบดีกรมทางหลวง เปิดเผยว่า กรมทางหลวงได้ขานรับข้อสั่งการรัฐมนตรีว่าการกระทรวงคมนาคม โดยมอบหมายให้หน่วยงานในสังกัดทั้งสํานักบริหารบํารุงทาง สํานักงานทางหลวง แขวงทางหลวง หมวดทางหลวง ศูนย์สร้างทาง ศูนย์สร้างและบูรณะสะพาน ซึ่งกระจายอยู่ทั่วประเทศดําเนินการตามมาตรการเตรียมความพร้อมในสถานการณ์ช่วงฤดูฝน ดังนี้
1.) ขั้นการป้องกัน/เตรียมพร้อม (ก่อนเกิดภัย) พร้อมทั้งบุคลากร เครื่องมือ เครื่องจักรและบุคลากรตลอด 24 ชั่วโมง และรายงานสถานการณ์เป็นระยะๆ เตรียมป้ายเตือน ป้ายแนะนําเส้นทาง หลักนําทาง ตรวจสอบความมั่นคงแข็งแรงของถนนและสะพาน ทําความสะอาดช่องทางระบายน้ํา ตัดหญ้า กําจัดวัชพืชที่ขวางทางระบายน้ํา ตรวจสอบกิ่งไม้ ต้นไม้บริเวณเขตทางที่คาดการณ์ว่าจะล้มทับทาง รวมถึงต้นไม้ยืนต้นที่ตายแล้วให้รีบดําเนินการตัดออกทันที พร้อมกําชับหน่วยงานส่วนภูมิภาคประสานงานให้ความช่วยเหลือผู้ประสบภัยและสนับสนุนเครื่องมือ เครื่องจักร ยานพาหนะ กรณีมีการร้องขอจากหน่วยงานอื่นๆ หรือประชาชน
2.) ขั้นการรับเหตุ (ขณะเกิดภัย) มอบให้สายด่วนกรมทางหลวง 1586 เตรียมพร้อมสําหรับให้บริการข้อมูลแก่ประชาชนในการโทรสอบถามเส้นทางและขอความช่วยเหลือ พร้อมทั้งให้หน่วยงานพื้นที่เฝ้าระวังและติดตามรายงานข้อมูลสาธารณะภัย และหากกรณีน้ําท่วมสูงให้เร่งดําเนินการติดตั้งป้ายเตือน สําหรับกรณีถนน/สะพานขาดให้เร่งลงพื้นที่ดําเนินการติดตั้งสะพานเบลีย์เชื่อมทางหรือดําเนินการถมวัสดุ กรณีดินไหล่เขาข้างทาง Slide ให้เร่งนําเครื่องจักรเข้าเกลี่ยดินออกจากเส้นทาง ในกรณีเกิดต้นไม้ล้มทับทางขอให้เคลื่อนย้ายโดยเร็วที่สุด พร้อมอํานวยความปลอดภัย งานปรับซ่อม งานไฟฟ้า ในการช่วยเหลือประชาชนผู้ใช้เส้นทาง และให้ความช่วยเหลือเครื่องมือ เครื่องจักร ยานพาหนะกับหน่วยงานอื่นๆ พร้อมจัดทําแผนที่ทางเลี่ยงเส้นทางที่ได้รับผลกระทบ และให้รายงานผลการปฏิบัติงานพร้อมภาพถ่ายการดําเนินการจนกว่าเหตุการณ์จะยุติ
3.) ขั้นการฟื้นฟู (หลังเกิดภัย) ให้หน่วยงานที่ได้รับผลกระทบเร่งฟื้นฟู แก้ไขเหตุ ซ่อมแซมเส้นทางที่ชํารุดเสียหายให้พร้อมใช้งานโดยเร็วที่สุดเพื่ออํานวยความสะดวกปลอดภัยให้กับประชาชน
พร้อมทั้งกล่าวว่ากรมทางหลวงได้ดําเนินการสํารวจจุดเสี่ยงในพื้นที่ทั่วประเทศพร้อมทั้งดําเนินการแก้ไขจุดเสี่ยงและเพิ่มมาตรการเฝ้าระวังเป็นพิเศษ และช่วงหน้าฝนนี้บางพื้นที่ต้องประสบกับพายุฤดูร้อน เกิดลมกระโชกแรง อาจจะทําให้ต้นไม้หักโค่นและทําให้เกิดอันตรายต่อผู้ใช้เส้นทางได้ จึงมอบให้หน่วยงานในสังกัด เร่งลงพื้นที่ตัดแต่งกิ่งไม้ ต้นไม้ที่สุ่มเสี่ยงล้มลงถนนเพื่อป้องกันการหักโค่นขีดขวางทางจราจรหรือล้มทับรถยนต์ที่สัญจรผ่านไปมา และให้ทุกหน่วยงานติดตามเฝ้าระวังและรายงานข้อมูลสถานการณ์ที่เกิดขึ้นเข้าระบบบริหารงานภัยพิบัติและสถานการณ์ฉุกเฉินของกรมทางหลวงอย่างต่อเนื่องจนกว่าสถานการณ์จะปกติ รวมถึงให้ติดตามการเตือนภัยของกรมอุตุนิยมวิทยา และศูนย์เตือนภัยพิบัติแห่งชาติ กรมป้องกันและบรรเทาสาธารณภัย อย่างใกล้ชิด
ทั้งนี้ ขอความร่วมมือประชาชนผู้ใช้เส้นทางในช่วงฤดูฝนนี้ขอให้ระมัดระวังการใช้รถใช้ถนนเป็นพิเศษ  เพื่อความปลอดภัยและหลีกเลี่ยงเส้นทางที่คาดว่าจะเกิดความสุ่มเสี่ยง พร้อมขอให้ปฏิบัติตามป้ายเตือน ป้ายแนะนําและคําแนะนําของเจ้าหน้าที่อย่างเคร่งครัด และหากประชาชนต้องการสอบถามสภาพเส้นทาง สภาพการจราจร หรือต้องการความช่วยเหลือสามารถติดต่อได้ที่สํานักงานทางหลวง แขวงทางหลวง หมวดทางหลวงในพื้นที่ และสายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง)